DOI: 10.14457/tu.the.2020.966
title: การเปิดรับข่าวสาร ความคาดหวังและความพึงพอใจต่อการใช้บริการของธุรกิจสินเชื่อจำนำเล่มทะเบียนรถ ประเภทสถาบันการเงินที่ไม่ใช่ธนาคาร (Non-bank)

description: การศึกษาวิจัยเรื่อง การเปิดรับข่าวสาร ความคาดหวังและความพึงพอใจต่อการใช้บริการของธุรกิจสินเชื่อจำนำเล่มทะเบียนรถ ประเภทสถาบันการเงินที่ไม่ใช่ธนาคาร (Non-bank) มีวัตถุประสงค์เพื่อศึกษาถึงระดับความสัมพันธ์ของการเปิดรับข่าวสารกับความคาดหวังและความพึงพอใจต่อการใช้บริการของธุรกิจสินเชื่อจำนำเล่มทะเบียนรถ การวิจัยนี้เป็นการวิจัย เชิงปริมาณ (Quantitative Research) ใช้รูปแบบการวิจัยเชิงสำรวจ (Survey Research Method) ทำการเก็บข้อมูลจากกลุ่มตัวอย่าง ณ ช่วงเวลาใดเวลาหนึ่งเพียงครั้งเดียว (Cross-Sectional Study) ใช้แบบสอบถาม (Questionnaire) เป็นเครื่องมือในการเก็บข้อมูลจากกลุ่มตัวอย่างที่เคยใช้บริการของธุรกิจสินเชื่อจำนำเล่มทะเบียนรถ ประเภทสถาบันการเงินที่ไม่ใช่ธนาคาร โดยทำการเก็บข้อมูลช่วงเดือนกรกฎาคม 2564 สถิติที่ใช้ในการวิเคราะห์ข้อมูลเชิงพรรณนา ได้แก่ การแจกแจงความถี่ (Frequency) ของร้อยละ (Percentage) ค่าเฉลี่ย (Means) และส่วนเบี่ยงเบนมาตรฐาน (Standard Deviation) สำหรับสถิติเชิงอนุมานที่ใช้ในการทดสอบสมมติฐานการวิจัยประกอบด้วย สถิติสัมประสิทธิ์สหสัมพันธ์ แบบเพียร์สัน t- test (Pearson’s Product Moment Correlation Coefficient) เพื่อหา ความสัมพันธ์ของตัวแปร ผลวิจัยพบว่า ผู้ที่เคยใช้บริการของธุรกิจสินเชื่อจำนำเล่มทะเบียนรถส่วนใหญ่เป็นเพศชาย มีช่วงอายุ 31-40 ปี มีอาชีพเป็นพนักงานบริษัท มีระดับการศึกษาปริญญาตรี และมีรายได้ส่วนตัวเฉลี่ยต่อเดือน 20,001-25,000 บาทผู้ใช้บริการที่มีลักษณะทางประชากรที่แตกต่างกันมีการเปิดรับข่าวสารเกี่ยวกับธุรกิจสินเชื่อจำนำเล่มทะเบียนรถ ประเภทสถาบันการเงินที่ไม่ใช่ธนาคารแตกต่างกัน เมื่อพิจารณาการเปิดรับสื่อในแต่ละสื่อ พบว่า ผู้ใช้บริการที่มีลักษณะทางประชากรที่แตกต่างกันมีการเปิดรับข่าวสารผ่านสื่อทุกสื่อ ทั้งสื่อออนไลน์ และสื่อออฟไลน์เกี่ยวกับธุรกิจสินเชื่อจำนำเล่มทะเบียนรถประเภทสถาบันการเงินที่ไม่ใช่ธนาคารไม่แตกต่างกันอย่างมีนัยสำคัญ การเปิดรับข่าวสารของผู้ใช้บริการมีความสัมพันธ์กับความคาดหวังต่อการให้บริการธุรกิจสินเชื่อจำนำเล่มทะเบียนรถประเภทสถาบันการเงินที่ไม่ใช่ธนาคาร การเปิดรับข่าวสารผ่านสื่อในภาพรวมมีความสัมพันธ์กับความคาดหวังต่อการให้บริการธุรกิจสินเชื่อจำนำเล่มทะเบียนรถประเภทสถาบันการเงินที่ไม่ใช่ธนาคารในภาพรวมอย่างมีนัยสำคัญ โดยเป็นความสัมพันธ์ทางบวก กล่าวคือ ผู้ใช้บริการที่มีการเปิดรับข่าวสารผ่านสื่อในภาพรวมมาก จะมีความคาดหวังต่อการให้บริการธุรกิจสินเชื่อจำนำเล่มทะเบียนรถประเภทสถาบันการเงินที่ไม่ใช่ธนาคารในภาพรวมมาก และผู้ใช้บริการที่มีการเปิดรับข่าวสารผ่านสื่อในภาพรวมน้อย จะมีความคาดหวังต่อการให้บริการธุรกิจสินเชื่อจำนำเล่มทะเบียนรถประเภทสถาบันการเงินที่ไม่ใช่ธนาคารในภาพรวมน้อย ทั้งนี้ ความสัมพันธ์ดังกล่าวอยู่ในระดับต่ำ เมื่อพิจารณาการเปิดรับข่าวสารผ่านสื่อในภาพรวมกับความคาดหวังต่อการให้บริการธุรกิจสินเชื่อจำนำเล่มทะเบียนรถประเภทสถาบันการเงินที่ไม่ใช่ธนาคารในแต่ละด้าน พบว่า การเปิดรับข่าวสารผ่านสื่อในภาพรวมมีความสัมพันธ์ทางบวกกับความคาดหวังต่อการให้บริการธุรกิจสินเชื่อจำนำเล่มทะเบียนรถประเภทสถาบันการเงินที่ไม่ใช่ธนาคารในทุกด้าน โดยด้านที่มีความสัมพันธ์สูงสุด คือ ด้านเจ้าหน้าที่ รองลงมาคือ ด้านสิ่งอำนวยความสะดวก ด้านกระบวนการให้บริการ ด้านสถานที่ และด้านข้อมูลที่ได้รับจากการบริการ ตามลำดับความคาดหวังของผู้ใช้บริการมีความสัมพันธ์กับความพึงพอใจต่อการให้บริการธุรกิจสินเชื่อจำนำเล่มทะเบียนรถประเภทสถาบันการเงินที่ไม่ใช่ธนาคาร ความคาดหวังของผู้ใช้บริการในภาพรวมมีความสัมพันธ์กับความพึงพอใจต่อการให้บริการธุรกิจสินเชื่อจำนำเล่มทะเบียนรถประเภทสถาบันการเงินที่ไม่ใช่ธนาคารในภาพรวมอย่างมีนัยสำคัญ โดยเป็นความสัมพันธ์ทางบวก กล่าวคือ ผู้ใช้บริการที่มีความคาดหวังของผู้ใช้บริการในภาพรวมมาก จะมีความพึงพอใจต่อการให้บริการธุรกิจสินเชื่อจำนำเล่มทะเบียนรถประเภทสถาบันการเงินที่ไม่ใช่ธนาคารในภาพรวมมาก และผู้ใช้บริการที่มีความคาดหวังของผู้ใช้บริการในภาพรวมน้อย จะมีความพึงพอใจต่อการให้บริการธุรกิจสินเชื่อจำนำเล่มทะเบียนรถประเภทสถาบันการเงินที่ไม่ใช่ธนาคารในภาพรวมน้อย ทั้งนี้ ความสัมพันธ์ดังกล่าวอยู่ในระดับปานกลาง